Imtella' Settembru 11, 2021 Tliet pulizija sofrew ġrieħi wara li allegatament ħebb għalihom raġel meta marru jferrqu ġlieda f'Ħaż-Żabbar. Il-Pulizija qalet li l-każ seħħ għall-ħabta ta' nofsillejl, wara li l-Pulizija rċeviet rapport li kien hemm argument f'Misraħ is-Sliem. Tliet Pulizija tad-Distrett marru fuq il-post, fejn irriżulta li kien hemn żewgt irġiel jargumentaw u kien għalhekk li intervjenew biex iferrquhom. Intqal li kien f'dan il-mument li wieħed mill-persuni, raġel ta' 48 sena li joqgħod Marsaskala, ħebb għall-pulizija. Wara li kien immanetjat, allegatament kompla jkun aggressiv u jobżqilhom. Żewġ persuni oħra, raġel ta' 22 sena, ukoll residenti Marsaskala, flimkien ma' mara li l-identità tagħha għadha mhux magħrufa, bdew jippruvaw iwaqqfu lil-pulizija milli jagħmlu l-arrest, jinsultawhom u jhedduhom. Ir-raġel ta' 48 sena ġie arrestat u aktar tard meħud il-lockup fil-Kwartieri Ġenerali tal-Pulizija, il-Furjana. Il-pulizija ngħataw l-għajnuna medika f'Ċentru tas-Saħħa u ġew iċċertifikati bi ġrieħi ħfief. L-investigazzjonijiet tal-Pulizija għadhom għaddejin.